Museoviraston meriarkeologinen tiimi tutkii Tohmajärven vedenalaisen ainutlaatuisen löydön syyskuussa.

Helsingin Urheilusukeltajat löysi Tohmajärven Salmilammesta ruuhen kesällä 2012. Sen jälkeen sukeltajat ovat jatkaneet tutkimuksiaan alueella, viimeksi elokuussa.

Salmilammesta ja Sirrilammesta on löytynyt muun muassa kalaportti, pyydyksiä, toteemipaalu, pari ruuhta ja lauttoja. Kalaportista kesällä 2015 otetun radiohiilinäytteen iäksi on Uppsalan yliopistossa analysoitu 2 471 vuotta.

Alueella on sukeltanut Helsingin Urheilusukeltajien lisäksi Sukellusseura H2O. Sukeltaja Kai Kaartinen ja tunnettu meriarkeologi Harry Alopaeus ovat olleet aktiivisia Tohmajärven tutkimuksissa.

"Erittäin mielenkiintoinen kohde"

Museoviraston intendentti Sallamaria Tikkanen sanoo, että Tohmajärven kohde on erittäin mielenkiintoinen, mutta sen lopullinen arkeologinen merkitys ja ikä selviävät tarkemmissa ja laajemmissa tutkimuksissa.

Mikäli muinaisjäännöksen iäksi varmistuu lähemmäs 2 500 vuotta, silloin se kertoo elämästä esihistoriallisella ajalla, rautakaudella.

– Sukeltajilta saadun tiedon mukaan tämä näyttää hyvin monipuoliselta kohteelta. Nyt Museovirasto lähtee käymään toivottavasti yhdessä näiden löytäjien kanssa siellä kohteella, Tikkanen kertoo.

Me halutaan kokonaiskuva, joka perustuu yksityiskohtiin ja uusiin analyyseihin. Sallamaria Tikkanen

Tikkasen mukaan radiohiilinäytteen kertoma kohteen ikä myös varmistetaan syksyllä.

– Saadaan varmistettua löydön kokonaisuus. Mitä kaikkea siellä on ja onko siellä vielä eri-ikäisiä asioita. Ja se vaatii tietenkin uusia analyyseja erillisistä rakenteista kuten lautoista ja ruuhista.

– Me halutaan kokonaiskuva, joka perustuu yksityiskohtiin ja uusiin analyyseihin. Saadaan kartoitettua se alue. Tässä vaiheessa ei ole ehkä ihan riittävästi tietoa, että voitaisiin sanoa mitään varmaa tästä kohteesta, mutta erittäin mielenkiintoinen kohde se on.

Yhteistyössä sukeltajien kanssa

Intendentti Tikkasen mukaan yhteistyö Kai Kaartisen ja Harry Alopaeuksen kanssa on edennyt hyvin.

– He ilmoittivat kohteen meille ja me pidettiin keväällä palaveria. Ennen Museoviraston kenttätyötä on tarkoitus järjestää myös palaveri. Heillä on ollut tänä kesänä tutkimuslupa.

Jos todetaan, että Tohmajärven muinaisjäännös on niin vanha kuin tähänastiset tutkimukset antavat olettaa, kohde suojellaan.

– Siitä tulee muinaismuistolain rauhoittama kohde, jota ei saa tietenkään kaivaa, muuttaa tai peittää ilman lupaa, Sallamaria Tikkanen Museovirastosta sanoo.

Harvinaisesta löydöstä kertoivat ensimmäiseksi Maaseudun Tulevaisuus (siirryt toiseen palveluun) ja Karjalainen (siirryt toiseen palveluun).